Turismul românesc mizează pe vaccin. Ce așteptări au antreprenorii.
Antreprenorii din turism speră ca anul acesta să mai recupereze din pierderi. Mai multe companii tech dezvoltă sisteme și aplicații pentru dovada vaccinării COVID. Dragoș Anastasiu, antreprenor în turism: "Totul va depinde ce se va întâmpla cu pandemia, cu vaccinarea".
Turismul românesc mizează, în 2021, pe vaccinul anti-COVID. E șansa să revină la normal, să mai recupereze din pierderile de anul ăsta – care nu sunt deloc mici: cam 70% din cifra de afaceri.Dragoș Anastasiu e antreprenor în turism și știe mai bine decât oricine cu ce s-a confruntat domeniul în ultimele luni. Dragoș Anastasiu, antreprenor în turism: "Cu Tsunami s-a confruntat domeniul, ăsta e cuvântul la ordinea zilei. Un Tsunami. Din ce am văzut în vară, și acum de Crăciun și de Revelion, eu cred și am speranța că viața noastră va reveni relativ repede la normal, atunci când ne gândim la deplasări și concedii. A fost un an obositor pentru toată lumea. Totul va depinde ce se va întâmpla cu pandemia, cu vaccinarea. Cred că vaccinul va fi un trigger, va conduce la o deblocare mentală a noastră, a tuturor, și încet încet vom intra în normalitate. Eu mă aștept cumva din martie, aprilie să ne apropiem de ceea ce am avut pe vremuri ca și atitudine. Sigur că cifrele pe care le-am avut în turism în anii trecuți nu se vor recupera atât de repede, eu cred că undeva prin 2022, 2023 dacă vom ajunge la cifrele din 2019, dar măcar să pornească motoarele.".